CELEX: 32018D1583
Language: hu
Date: 2018-10-18 00:00:00
Title: A Bizottság (EU) 2018/1583 végrehajtási határozata (2018. október 18.) a 2006/766/EK határozat I. és II. mellékletének a Peruból és Mianmarból származó, emberi fogyasztásra szánt kéthéjú kagylók és halászati termékek behozatala tekintetében történő módosításáról (az értesítés a C(2018) 6778. számú dokumentummal történt) (EGT-vonatkozású szöveg.)

22.10.2018   
               
               
                  HU
               
               
                  Az Európai Unió Hivatalos Lapja
               
               
                  L 263/71
               
            
         A BIZOTTSÁG (EU) 2018/1583 VÉGREHAJTÁSI HATÁROZATA
         (2018. október 18.)
         a 2006/766/EK határozat I. és II. mellékletének a Peruból és Mianmarból származó, emberi fogyasztásra szánt kéthéjú kagylók és halászati termékek behozatala tekintetében történő módosításáról
         
            
               (az értesítés a C(2018) 6778. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (1) és különösen annak 11. cikke (1) bekezdésére,
         mivel:
         
                     (1)
                  
                  
                     A 854/2004/EK rendelet előírja, hogy állati eredetű termékek csak a rendelettel összhangban összeállított jegyzéken szereplő harmadik országból vagy harmadik ország bizonyos területeiről hozhatók be.
                  
               
                     (2)
                  
                  
                     A 854/2004/EK rendelet előírja továbbá, hogy ezeknek a jegyzékeknek az összeállításakor és a frissítésekor figyelembe kell venni a harmadik országokban az uniós takarmány- és élelmiszerjognak, valamint az állategészségügyi szabályoknak való megfelelés, illetve az azokkal való egyenértékűség vizsgálata céljából végzett uniós ellenőrzéseket és a harmadik országokbeli illetékes hatóságok által a megfelelésre, illetve az egyenértékűségre vonatkozóan nyújtott biztosítékokat, amelyekről a 882/2004/EK európai parlamenti és tanácsi rendelet (2) és különösen annak 48. cikke (3) bekezdése rendelkezik.
                  
               
                     (3)
                  
                  
                     A 2006/766/EK bizottsági határozat (3) felsorolja azokat a harmadik országokat, amelyek megfelelnek a 854/2004/EK rendeletben említett kritériumoknak, és ennélfogva garantálni tudják, hogy a szóban forgó termékek eleget tesznek a fogyasztók egészségének védelme érdekében az uniós jogszabályokban megállapított egészségügyi feltételeknek, és ennek megfelelően exportálhatók az Unióba. Az említett határozat I. melléklete ennek megfelelően meghatározza azon harmadik országok jegyzékét, ahonnan emberi fogyasztásra alkalmas kéthéjú kagylók, tüskésbőrűek, zsákállatok és tengeri haslábúak behozhatók, a II. melléklet pedig azon harmadik országok és területek jegyzékét, ahonnan emberi fogyasztásra alkalmas, az I. mellékletben felsoroltaktól eltérő halászati termékek behozhatók. A 2006/766/EK határozat I. és II. mellékletében szereplő jegyzékek az egyes harmadik országokból származó ilyen behozatalra vonatkozó korlátozásokat is tartalmazzák.
                  
               
                     (4)
                  
                  
                     Peru szerepel a 2006/766/EK határozat I. mellékletében foglalt jegyzékben azzal a megjegyzéssel, hogy ebből a harmadik országból „csak fagyasztott vagy feldolgozott kéthéjú kagylók, tüskésbőrűek, zsákállatok és tengeri haslábúak” behozatala engedélyezett az Unióba. A hepatitis A vírus – Peruból importált, az említett vírussal fertőzött kéthéjú kagylók fogyasztásával összefüggésbe hozott – kitörését követően azonban a Bizottság elfogadta a szóban forgó termékek Peruból származó behozatalának felfüggesztéséről szóló 2008/866/EK határozatot (4).
                  
               
                     (5)
                  
                  
                     A Bizottság felkérte a perui illetékes hatóságot, hogy a vírus élő kéthéjú kagylókban való kimutatására szolgáló monitoringrendszerben észlelt hiányosságok kijavítására nyújtson kielégítő garanciát. A 2008/866/EK határozat alkalmazási időszakát többször meghosszabbították, és 2018. november 30-én hatályát veszti.
                  
               
                     (6)
                  
                  
                     Az Unióba irányuló exportra szánt kéthéjú kagylók tenyésztését szabályozó ellenőrzési rendszer értékelését célzó legutóbbi uniós ellenőrzést Peruban 2017. szeptember 25. és október 5. között végezték. Az ellenőrzés következtetései és a perui hatóságok által nyújtott garanciák alapján kizárólag az akvakultúrából származó, zsigerelt fésűkagylók minősülnek olyan kéthéjú kagylónak, amelyek esetében úgy tekinthető, hogy a perui hatóságok elegendő garanciát tudnak nyújtani az uniós behozatali követelményeknek való megfelelés tekintetében. Ezért az ezen országból származó kéthéjú kagylók behozatalának engedélyezését az akvakultúrából származó, zsigerelt fésűkagylókra kell korlátozni. Ennek megfelelően a 2006/766/EK határozat I. mellékletében szereplő jegyzékben a Perura vonatkozó bejegyzésnek tartalmaznia kell ezt a korlátozást.
                  
               
                     (7)
                  
                  
                     Mianmar szerepel a 2006/766/EK határozat II. mellékletében foglalt jegyzékben azzal a megjegyzéssel, hogy „csak a vadon élő, kifogott és fagyasztott halászati termékek” behozatala engedélyezett az említett harmadik országból az Unióba.
                  
               
                     (8)
                  
                  
                     A mianmari illetékes hatóság felkérte a Bizottságot, hogy vonja vissza a jelenlegi jegyzékre vonatkozó korlátozást, és engedélyezze az akvakultúra- és halászati termékek Unióba történő behozatalát. 2016 novemberében és 2018 márciusában két uniós ellenőrzésre került sor annak értékelésére, hogy a mianmari hatóságok által bevezetett hatósági ellenőrzési rendszer tudja-e garantálni, hogy a Mianmarból az Unióba irányuló kivitelre szánt akvakultúra-termékek és halászati termékek előállítási feltételei összhangban legyenek az uniós jogszabályokban megállapított követelményekkel és különösen a 2074/2005/EK bizottsági rendelet (5) VI. mellékletének IV. függelékében meghatározott egészségügyi bizonyítványmintában szereplő egészségügyi tanúsítványokkal.
                  
               
                     (9)
                  
                  
                     Figyelembe véve ezen ellenőrzések kedvező eredményét, Mianmarnak a 2011/163/EU bizottsági határozat (6) mellékletébe történő felvételét és a mianmari illetékes hatóságok által nyújtott garanciákat, az emberi fogyasztásra szánt halászati termékek – beleértve az akvakultúrából származó termékeket is – behozatala korlátozás nélkül engedélyezhető.
                  
               
                     (10)
                  
                  
                     Ezért a 2006/766/EK határozatot ennek megfelelően módosítani kell.
                  
               
                     (11)
                  
                  
                     Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
                  
               ELFOGADTA EZT A HATÁROZATOT:
         
            1. cikk
            A 2006/766/EK határozat a következőképpen módosul:
            
                        a)
                     
                     
                        Az I. mellékletben a Perura vonatkozó bejegyzés helyébe a következő szöveg lép:
                        
                                    „PE
                                 
                                 
                                    PERU
                                 
                                 
                                    Kizárólag: akvakultúrából származó, zsigerelt Pectinidae (fésűkagyló)”
                                 
                              
                  
                        b)
                     
                     
                        A II. mellékletben a Mianmarra vonatkozó bejegyzés helyébe a következő szöveg lép:
                        
                                    „MM
                                 
                                 
                                    MIANMAR”
                                 
                                 
                                     
                                 
                              
                  
         
            2. cikk
            Ez a határozat 2018. december 1-jén lép hatályba.
         
         
            3. cikk
            Ennek a határozatnak a tagállamok a címzettjei.
         
         
            Kelt Brüsszelben, 2018. október 18-án.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 139., 2004.4.30., 206. o.
         
         
            (2)  Az Európai Parlament és a Tanács 882/2004/EK rendelete (2004. április 29.) a takarmány- és élelmiszerjog, valamint az állategészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről (HL L 165., 2004.4.30., 1. o.).
         
            (3)  A Bizottság 2006/766/EK határozata (2006. november 6.) a kéthéjú kagylók, tüskésbőrűek, zsákállatok, tengeri haslábúak és halászati termékek behozatala tekintetében engedélyezett harmadik országok és területek jegyzékének létrehozásáról (HL L 320., 2006.11.18., 53. o.).
         
            (4)  A Bizottság 2008/866/EK határozata (2008. november 12.) az egyes, emberi fogyasztásra szánt kéthéjú kagylók Peruból történő behozatalának felfüggesztését célzó sürgősségi intézkedésekről (HL L 307., 2008.11.18., 9. o.).
         
            (5)  A Bizottság 2074/2005/EK rendelete (2005. december 5.) a 853/2004/EK európai parlamenti és tanácsi rendelet szerinti bizonyos termékekre és a 854/2004/EK és a 882/2004/EK európai parlamenti és tanácsi rendelet szerinti hatósági ellenőrzések megszervezésére vonatkozó végrehajtási intézkedések megállapításáról, a 852/2004/EK európai parlamenti és tanácsi rendelettől való eltérésről, valamint a 853/2004/EK és 854/2004/EK rendelet módosításáról (HL L 338., 2005.12.22., 27. o.).
         
            (6)  A Bizottság 2011/163/EU határozata (2011. március 16.) a harmadik országok által a 96/23/EK tanácsi irányelv 29. cikkének megfelelően benyújtott tervek jóváhagyásáról (HL L 70., 2011.3.17., 40. o.).